Muuramen Tuolitehdas

Muuramen Tuolitehdas Osakeyhtiö oli suomalainen Muuramessa 1910- ja 1920-luvuilla toiminut huonekaluvalmistaja, joka oli aikanaan yksi Suomen suurimpia alallaan. Yhtiön tunnetuimpia tuotteita olivat pyöreiksi sorvatuista, taivutetuista puuosista kootut wieniläismalliset sarjavalmistetut Muuramen tuolit.Täydentäviä yhtiötietoja : Muuramen Tuolitehdas Osakeyhtiö, Muuramen Tuolitehtaan Osakeyhtiö. Pörssitieto G. KockMuuramen "Palliruukki" , eläkeliiton sivut 10.9.2019Kaisaliisa Majuri : Muuramen Tuolitehdas Osakeyhtiön historiatutkimus ja kirjoituspöytä nro 83 restaurointi ja puuttuvien osien rekonstruointi, Opinnäytetyö, Kymenlaakson ammattikorkeakoulu 2010, luku 2 Muuramen Tuolitehtaan Osakeyhtiö teollistuvassa SuomessaHakusana Muuramen tuolitehdas, Tietosanakirja (1909-1922) osa 6. Mandoliini-Oulonsalo Muuramen huonekalutehdas. Huonmattava teollisuuslaitos Keski-Suomessa, Helsingin Sanomat, 01.06.1929, nro 145, s. 15, Kansalliskirjaston digitaaliset aineistot. Viitattu 01.06.2024

Vuonna 1898 Saksasta Tampereelle muuttanut sorvarimestari Vilho Laakso (s. 1872) aloitti sateenvarjojen, kävelykeppien ja huonekalujen valmistamisen Tampereen Sorviteollisuus Osakeyhtiö-nimisessä yrityksessä. Vilho Laakso oli asunut Saksassa useita vuosia ja perehtynyt siellä automaattikoneilla tehtävään sorvaukseen. Tämä yritys teki vararikon jo 1902 rahoitus-ja menekkiongelmien takia ja sen jälkeen Vilho Laakso ja hänen veljensä Kalle Laakso siirtyivät Keski-Suomeen Muurameen, josta he vuokrasivat vanhan meijerirakennuksen uutta tehdasta varten. Vuonna 1903 perustettu Keski-Suomen Sateenvarjotehdas Kalle Laakso valmisti sateenvarjoja ja sorvatuista osista koottuja huonekaluja. Vuonna 1904 aloitettiin Vilho Laakson suunnittelemien Muuramen tuolien valmistus. Keski-Suomen Sateenvarjotehtaan toiminta päättyi 1906, mutta sen toimintaa jatkamaan perustettiin toiminimi Suomen Tuoli-, Kalusto- ja Sorvaustehdas Hugo Laakso, joka valmisti Vilho Laakson suunnittelemia huonekaluja ja käytti paikallisia mökkiläisiä huonekaluosien alihankkijoina. Yhtiölle valmistui vuonna 1910 osittain puusta, osittain tiilistä rakennettu kolmikerroksinen tehdasrakennus.

Vuonna 1910 Suomen Tuoli-, Kalusto- ja Sorvaustehtaan seuraajaksi perustettiin Muuramen Tuolitehdas Osakeyhtiö, jolle toiminimen omaisuus ja liiketoiminta siirtyi. Wieniläishuonekaluja valmistaneen yhtiön omisti Kalle Laakson veli Hugo Laakso (s. 1884). Yhtiö myi puolet tuotannostaan Venäjälle ja sillä oli 1912 myymälät Pietarissa ja Moskovassa. Venäjän vientiä oli edistänyt tehtaan tuotteistaan saama kultamitali vuonna 1908 Pietarissa pidetystä valtakunnallisesta näyttelystä. Tehtaalla oli noin 200 työntekijää ja se oli ennen ensimmäistä maailmansotaa yksi Suomen suurimpia huonekaluvalmistajjia. Tehdas teki konkurssin vuonna 1915 mutta sen seuraajaksi perustettiin Muuramen Tuolitehtaan Osakeyhtiö, jonka suurimpana omistajana oli Vilho Laakso. Venäjän vuoden 1917 vallankumouksen jälkeen huonekaluvienti Venäjälle päättyi ja yhtiö menetti Venäjälle jääneet varastot ja saamiset. Yhtiö joutui selvitystilaan vuonna 1919 ja siirtyi pankin haltuun. Vilho Laakso oli yhtiön teknillisenä johtajana vuoteen 1921 saakka, jolloin hän muutti Seinäjoelle. Muuramen Tuolitehtaan Osakeyhtiö toimi vuoteen 1928 saakka, jolloin pankki myi tehtaan huutokaupalla lahtelaiselle tehtailija Hjalmar Anderssonille. Muuramen tehtaan toimintaa jatkoi nyt toiminimi Muuramen Huonekalutehdas om. Hj. Andersson, joka vei 1930-luvulla sorvattuja tuoleja, keittiökaappeja ja kahvilapöytiä Englantiin. Hjalmar Anderssonin kuoltua 1936 hänen kuolinpesänsä ja leskensä Lyyli perustivat Muuramen Huonekalutehdas Oy:n. 

Vuonna 1940 veljekset Jalmari, Martti ja Viljo Vaara ostivat Muuramen Huonekalutehdas Oy:n ja siirsivät oman huonekalutuotantonsa Muurameen. Heidän isällään oli ollut puusepänverstas Sääksmäellä ja he olivat perustaneet vuonna 1925 Hollolaan Puuseppätehdas Veljekset Vaara-nimisen avoimen yhtiön. Jalmari Vaara oli ostanut vielä 1932 Ryttylään perustetun huonekaluvalmistajan Osakeyhtiö Höylän ja muuttanut sen nimeksi Jalmari Vaara Oy. Muuramen Huonekalutehdas Oy toimi aina vuoteen 1966 saakka. Yhtiö valmisti sotavuosina tuotteita armeijalle, jatkoi sitten sodan päätyttyä keittiökaappien ja tuolien valmistusta mutta siirtyi 1950-luvulla valmistamaan sänkyjä, lasten kalusteita sekä keittiö-ja makuuhuonekalustoja. 

Vuonna 1964 Martti Vaaran lapset Raimo Vaara (1933–2001) ja professori, sisustusarkkitehti Pirkko Stenros-Vaara perustivat kommandiittiyhtiön ja siirsivät perheen huonekalutehtaan Muuramesta takaisin Hollolaan. Kommandiittiyhtiö muutettiin vuonna 1975 Muurame Oy-nimiseksi osakeyhtiöksi. Yhtiö teki konkurssin 1991 tytäryhtiönsä Juvart Oy:n tappioiden vuoksi. Pirkko Stenros perusti perheensä kanssa vuonna 1992 Pst-Moduli Oy:n, joka jatkoi Hollolassa Pirkko Stenrosin suunnittelemien modulaaristen huonekalujen valmistusta. Pst-Moduli Oy otti vuonna 2003 uudeksi nimekseen Muurame Oy ja se toimii edelleen Nastolassa.

 Lähteet 

 Aiheesta muualla 
 Muuramen Tuolitehtaan Osakeyhtiön digitoituja pienpainatteita Kansalliskirjastossa
 Muuramen Huonekalutehdas Oy:n digitoituja pienpainatteita Kansalliskirjastossa

Luokka:Entiset suomalaiset huonekaluvalmistajat
Luokka:Muurame
Luokka:Suomen teollisuushistoria